


KONSOLIDOVANÉ ZNENIE právneho predpisu

Výnos

Ministerstva financií Slovenskej republiky z 24. mája 2006 č. MF/010546/2006-32, ktorým sa vykonávajú niektoré ustanovenia zákona č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov (oznámenie č. 380/2006 Z. z.) v znení výnosu z 9. decembra 2009 č. MF/28557/2009-32 (oznámenie č. 562/2009 Z. z.), výnosu z 12. februára 2014 č. MF/000664/2014-321 (oznámenie č. 47/2014 Z. z.), opatrenia zo 7. februára 2018 č. MF/006554/2018-32 (oznámenie č. 44/2018 Z. z.), opatrenia z 13. decembra 2023 č. MF/015814/2023-361 (oznámenie č. 500/2023 Z. z.) a opatrenia z 1. októbra 2025 č. MF/013133/2025-371 (oznámenie č. 257/2025 Z. z.) a opatrenia z... 2026 č. MF/004767/2026-371 

Ministerstvo financií Slovenskej republiky podľa § 8 ods. 11, § 8a ods. 6, § 9 ods. 6 a § 10 ods. 4 zákona č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov (ďalej len „zákon“) ustanovuje: 

§ 1
Spôsob predkladania a štruktúra rozpočtu klienta Štátnej pokladnice podľa § 8a ods. 1 zákona a § 9
ods. 1 zákona

(1) Rozpočet klienta Štátnej pokladnice (ďalej len „klient“) podľa § 8a ods. 1 zákona a § 9 ods. 1 zákona sa predkladá prostredníctvom rozpočtového informačného systému. 

(2) Rozpočet klienta podľa § 8a ods. 1 zákona a § 9 ods. 1 zákona sa predkladá v štruktúre v akej sa predložil rozpočet tohto klienta podľa osobitného predpisu Ministerstvu financií Slovenskej republiky.

(3) Zmeny rozpočtu klienta podľa § 8a ods. 1 zákona sa predkladajú priebežne a zmeny rozpočtu klienta podľa § 9 ods. 1 zákona sa predkladajú štvrťročne do 15 dní po skončení kalendárneho štvrťroka. Zmeny rozpočtu klienta podľa § 8a ods. 1 zákona a § 9 ods. 1 zákona sa predkladajú spôsobom a v štruktúre podľa odsekov 1 a 2

§ 2
Podrobnosti postupu a spôsob predkladania žiadosti o vstup do záväzku

(1) V žiadosti o vstup do záväzku sa predpokladaný výdavok uvádza tak, aby nebol prekročený žiaden zo záväzných ukazovateľov určených v rozpočte klienta a zároveň, aby nebol prekročený limit výdavkov určený na jednotlivých úrovniach štruktúry príslušnej rozpočtovej klasifikácie. 

[bookmark: _Hlk242171877][bookmark: _Hlk242171804] (2) Žiadosť o vstup do záväzku  sa predkladá na najnižšej úrovni členenia vo funkčnej klasifikácii, v ekonomickej klasifikácii a členenia programu vlády Slovenskej republiky (ďalej len „program“) uvedeného v podrobnom rozpise rozpočtu klienta.

 (3)Žiadosť o vstup do záväzku na realizáciu bežných výdavkov, ktorých predpokladaný objem prekračuje limit ustanovený v § 8 ods. 5 zákona, sa predkladá s označením „dohoda so Štátnou pokladnicou“ a s uvedením dôvodov, pre ktoré sa navrhuje uzavretie dohody podľa § 8 ods. 9 zákona.

 (4)Na účely realizácie bežných výdavkov a kapitálových výdavkov v kratších lehotách ako sú uvedené v § 3 ods. 1 sa predkladá žiadosť o vstup do záväzku s označením „súrna“.

 (5)V prípade opakujúcich sa výdavkov s rovnakým objemom a s pravidelnou lehotou úhrad sa predkladá iba jedna žiadosť o vstup do záväzku, v ktorej sa okrem údajov uvedených v odsekoch 1 až  2, uvádzajú najmä tieto údaje:
a) mesačná periodicita alebo týždenná periodicita žiadosti o vstup do záväzku,
b) deň úhrady v mesiaci alebo v týždni,
c) dátum prvej úhrady a dátum poslednej úhrady,
d) zúčtovacie údaje príjemcu.

 (6) Žiadosť podľa odseku  5 sa považuje za žiadosť o realizáciu trvalej platobnej operácie.

§ 3
Lehoty predkladania a úpravy žiadosti o vstup do záväzku

(1) Žiadosť o vstup do záväzku sa predkladá na realizáciu
a) bežných výdavkov, najneskôr dva pracovné dni pred dňom odpísania finančných prostriedkov z účtu klienta,
b) kapitálových výdavkov, najneskôr päť pracovných dní pred dňom odpísania finančných prostriedkov z účtu klienta.

(2) Žiadosť o vstup do záväzku podľa § 2 ods. 3 sa predkladá v lehote podľa odseku 1 písm. a). Žiadosť o vstup do záväzku podľa § 2 ods.  4 sa predkladá počas celého pracovného dňa v lehotách podľa § 2 ods. 4.

(3) Žiadosť o vstup do záväzku na nasledujúci rozpočtový rok sa predkladá najskôr od 1. decembra bežného rozpočtového roka.

(4) Predloženú žiadosť o vstup do záväzku, ktorá nie je priradená k platobnej operácii, možno zmeniť alebo zrušiť. Ak sa takáto žiadosť zmení počas plynutia lehôt podľa odseku 1 alebo po uplynutí lehôt podľa odseku 1, na plynutie lehôt odo dňa vykonania tejto zmeny sa vzťahuje odsek 1. Predloženú žiadosť podľa § 2 ods.  5 možno zrušiť.

§ 4
Podrobnosti postupu a spôsob predkladania žiadosti o realizáciu platobnej operácie

(1) Tuzemský prevod a cezhraničný prevod sa vykonávajú na základe žiadosti o realizáciu platobnej operácie, ktorou je:
a) žiadosť o realizáciu jednorazovej platobnej operácie,
b) žiadosť o realizáciu dávkovej platobnej operácie, ktorá pozostáva z jedného súboru jednorazových platobných operácií, pričom tento súbor pozostáva najviac z päťtisíc jednorazových platobných operácií pre tuzemský prevod,
c) žiadosť o realizáciu hromadnej platobnej operácie, ktorá pozostáva z viac ako jednej jednorazovej platobnej operácie a najviac z 12 jednorazových platobných operácií,
d) žiadosť o realizáciu trvalej platobnej operácie,
e) žiadosť o realizáciu lokálneho prevodu,
f) žiadosť o realizáciu cezhraničného prevodu,
g) žiadosť o realizáciu cezhraničnej dávkovej platobnej operácie, ktorá pozostáva z jedného súboru jednorazových platobných operácií, pričom tento súbor pozostáva najviac z päťtisíc jednorazových platobných operácií pre cezhraničný prevod.

(2) Žiadosť o realizáciu platobnej operácie obsahuje tieto údaje:
a) typ platby,
b) počet jednorazových platobných operácií, ak ide o realizáciu hromadnej platobnej operácie,
c) dátum splatnosti platobnej operácie, ktorým je požadovaný dátum odpísania sumy platobnej operácie z účtu klienta,
d) sumu a menu platobnej operácie,
e) číslo účtu klienta v Štátnej pokladnici,
f) názov príjemcu,
g) číslo účtu príjemcu v Štátnej pokladnici, banke alebo pobočke zahraničnej banky,
h) bankový identifikačný kód (BIC kód) Štátnej pokladnice, banky alebo pobočky zahraničnej banky,
i) číselný kód funkčnej klasifikácie,
j) číselný kód ekonomickej klasifikácie,
k) alfanumerický kód programu,
l) kód zdroja financovania,
m) číslo investičnej akcie v Registri investícií pri realizácii kapitálových výdavkov,
n) periodicitu úhrad trvalej platobnej operácie,
o) názov hromadnej platobnej operácie, ak ide o realizáciu hromadnej platobnej operácie,
p) názov dávkovej platobnej operácie, ak ide o realizáciu dávkovej platobnej operácie,
q) označenie „súrna“, ak sa platobná operácia realizuje v kratšej lehote ako je uvedená v § 5 ods.1,
r) označenie „okamžitá“, ak sa platobná operácia realizuje odpísaním z účtu klienta v deň splatnosti s okamžitým pripísaním na účet príjemcu,
s) druh rozpočtu,
t) typ samostatného účtu, ak ide o realizáciu platobnej operácie zo samostatného účtu,
u) alfanumerický kód jednorazového titulu platby.

(3) Žiadosť o realizáciu platobnej operácie môže obsahovať aj tieto údaje: konštantný symbol, variabilný symbol a špecifický symbol platobnej operácie.

(4) Pri realizácii výdavkov klienta podľa § 8 zákona sa v žiadosti o realizáciu platobnej operácie uvádza
a) štruktúra rozpočtovej klasifikácie na úrovni triedy alebo podtriedy funkčnej klasifikácie a najnižšej úrovne ekonomickej klasifikácie,
b) kód zdroja financovania,
c) číslo investičnej akcie v Registri investícií pri realizácii kapitálových výdavkov,
d) program na úrovni podprogramu, projektu alebo prvku,
e) druh rozpočtu,
f) jednorazový titul platby.

(5) Pri realizácii výdavkov klienta podľa § 8a zákona sa v žiadosti o realizáciu platobnej operácie uvádza
a) štruktúra rozpočtovej klasifikácie na úrovni triedy alebo podtriedy funkčnej klasifikácie a najnižšej úrovne ekonomickej klasifikácie,
b) kód zdroja financovania,
c) program na úrovni podprogramu, projektu, prvku alebo programovo nealokované,
d) číslo investičnej akcie v Registri investícií pri realizácii kapitálových výdavkov,
e) typ samostatného účtu, ak ide o realizáciu platobnej operácie zo samostatného účtu,
f) druh rozpočtu,
g) jednorazový titul platby.

(6) Pri realizácii výdavkov klienta podľa § 9 zákona sa v žiadosti o realizáciu platobnej operácie uvádza štruktúra rozpočtovej klasifikácie na úrovni oddielu alebo skupiny funkčnej klasifikácie a kategórie, položky alebo podpoložky ekonomickej klasifikácie, kód zdroja financovania, číslo investičnej akcie v Registri investícií pri realizácii kapitálových výdavkov a jednorazový titul platby.

(7) Pri realizácii výdavkov klienta podľa § 8a zákona sa v žiadosti o realizáciu platobnej operácie, ktorou je platobná operácia z iných ako z rozpočtovaných zdrojov, uvádza toto:
a) údaje uvedené v odseku 2, s výnimkou údajov podľa odseku 2 písm. i) až m),
b) číslice nula namiesto údajov podľa odseku 2 písm. i), j) a l),
c) označenie „programovo nealokované“ namiesto údaja podľa odseku 2 písm. k),
d) označenie „neklasifikované“ namiesto údaja podľa odseku 2 písm. m),
e) označenie „neklasifikované“ namiesto údaja podľa odseku 2 písm. u). 

(8) Pri realizácii výdavkov klienta podľa § 9 zákona sa v žiadosti o realizáciu platobnej operácie, ktorou je vratka alebo preplatok, údaje podľa odseku 2 písm. i) až m) a u) neuvádzajú.

(9) Pri realizácii výdavkov klienta podľa § 10 zákona sa v žiadosti o realizáciu platobnej operácie zo samostatného účtu uvádza
a) štruktúra rozpočtovej klasifikácie na úrovni triedy alebo podtriedy funkčnej klasifikácie a najnižšej úrovne ekonomickej klasifikácie,
b) kód zdroja financovania,
c) číslo investičnej akcie v Registri investícií pri realizácii kapitálových výdavkov,
d) program na úrovni podprogramu, projektu, prvku alebo programovo nealokované,
e) typ samostatného účtu,
f) druh rozpočtu,
g) jednorazový titul platby.

(10) Žiadosť o realizáciu lokálneho prevodu sa používa iba na realizáciu prevodu finančných prostriedkov medzi účtami toho istého klienta vedenými v Štátnej pokladnici. Prevod finančných prostriedkov z výdavkového účtu klienta uvedeného v § 2a ods. 1 písm. a) a j) zákona na jeho samostatný účet sa realizuje na základe žiadosti o realizáciu platobnej operácie, ktorá obsahuje údaje podľa odseku 4.

(11) V žiadosti o realizáciu platobnej operácie klienta z príjmových účtov štátneho rozpočtu podľa § 8 zákona, ktorou je vratka alebo preplatok, sa uvádza ekonomická klasifikácia na najnižšej úrovni, kód zdroja financovania, druh rozpočtu a jednorazový titul platby.

(12) Žiadosť o realizáciu cezhraničného prevodu a žiadosť o realizáciu cezhraničnej dávkovej platobnej operácie obsahuje údaje uvedené v odseku 2 písm. c) až m), adresa príjemcu, typ poplatku súvisiaci s realizovaním cezhraničného prevodu.

(13) Žiadosť o realizáciu cezhraničného prevodu a žiadosť o realizáciu cezhraničnej dávkovej platobnej operácie môže obsahovať aj ďalšie údaje špecifikujúce cezhraničný prevod.

(14) Žiadosť o realizáciu platobnej operácie podľa § 5 ods. 7 a 8 je klient oprávnený zadať v maximálnej sume 100 000 eur s rovnakým dátumom splatnosti.

§ 5

Lehoty predkladania a úpravy žiadosti o realizáciu platobnej operácie.

(1) Žiadosť o realizáciu platobnej operácie, ktorá nie je cezhraničným prevodom, sa predkladá najneskôr jeden pracovný deň pred dňom odpísania finančných prostriedkov z účtu klienta.

(2) Žiadosť o realizáciu cezhraničného prevodu sa predkladá najneskôr

a) jeden pracovný deň pred dňom odpísania finančných prostriedkov z účtu klienta, ak sa predloženie uskutoční do dvanástej hodiny pracovného dňa,
b) dva pracovné dni pred dňom odpísania finančných prostriedkov z účtu klienta, ak sa predloženie uskutoční od dvanástej hodiny pracovného dňa.

(3) Žiadosť o realizáciu dávkovej platobnej operácie, ktorá nie je cezhraničným prevodom, sa predkladá najneskôr jeden pracovný deň pred dňom odpísania finančných prostriedkov z účtu klienta v čase do osemnástej hodiny pracovného dňa.

(4) Žiadosť o realizáciu cezhraničnej dávkovej platobnej operácie sa predkladá najneskôr
a) jeden pracovný deň pred dňom odpísania finančných prostriedkov z účtu klienta, v čase do dvanástej hodiny pracovného dňa,
b) dva pracovné dni pred dňom odpísania finančných prostriedkov z účtu klienta, v čase od dvanástej hodiny do sedemnástej hodiny pracovného dňa.

(5) Žiadosť o realizáciu platobnej operácie pre tuzemský prevod s označením „súrna“ sa predkladá najneskôr do štrnástej hodiny pracovného dňa, kedy sa požaduje odpísanie finančných prostriedkov z účtu klienta.

(6) Žiadosť o realizáciu dávkovej platobnej operácie pre tuzemský prevod s označením „súrna“ sa predkladá najneskôr do trinástej hodiny a tridsiatej minúty pracovného dňa, kedy sa požaduje odpísanie finančných prostriedkov z účtu klienta. 

(7) Žiadosť o realizáciu platobnej operácie s označením „okamžitá“ sa predkladá najneskôr do štrnástej hodiny pracovného dňa, kedy sa požaduje odpísanie finančných prostriedkov z účtu klienta, alebo  podľa odseku 1.

(8) Žiadosť o realizáciu dávkovej platobnej operácie s označením „okamžitá“ sa predkladá najneskôr do trinástej hodiny a tridsiatej minúty pracovného dňa, kedy sa požaduje odpísanie finančných prostriedkov z účtu klienta, alebo podľa odseku 3.

§ 6

(1) Predloženú žiadosť o realizáciu platobnej operácie klienta podľa § 8 zákona, ak nie je priradená k záväzku, možno zmeniť alebo zrušiť. Ak sa takáto žiadosť zmení počas plynutia lehôt podľa § 5 ods. 1 a 2 alebo po uplynutí lehôt podľa § 5 ods. 1 a 2, na plynutie lehôt odo dňa vykonania tejto zmeny sa vzťahuje § 5 ods. 1 a 2. Predloženú žiadosť o realizáciu platobnej operácie, ktorá sa nepriraďuje k záväzku, možno zmeniť a zrušiť do začatia plynutia lehôt podľa § 5 ods. 1 a 2.

(2) Predloženú žiadosť o realizáciu platobnej operácie počas plynutia lehôt podľa § 5 ods. 1 a 2 možno zmeniť alebo zrušiť, ak ide o
a) tuzemský prevod najneskôr v pracovný deň predchádzajúci dňu odpísania finančných prostriedkov z účtu klienta, ktorý je uvedený v žiadosti o realizáciu platobnej operácie, 
b) cezhraničný prevod najneskôr v pracovný deň predchádzajúci dňu odpísania finančných prostriedkov z účtu klienta, ktorý je uvedený v žiadosti o realizáciu cezhraničného prevodu, do dvanástej hodiny pracovného dňa.

(3) Predloženú žiadosť o realizáciu platobnej operácie pre tuzemský prevod s označením „súrna“ je možné zmeniť alebo zrušiť do jedenástej hodiny pracovného dňa, kedy sa požaduje odpísanie finančných prostriedkov z účtu klienta.

(4) Predloženú žiadosť o realizáciu platobnej operácie s označením „okamžitá“ nie je možné zmeniť, ani zrušiť.

Spoločné a záverečné ustanovenia

§ 7

Žiadosť o vstup do záväzku, žiadosť o realizáciu platobnej operácie, ďalšie podklady a údaje potrebné na realizáciu rozpočtu klienta sa medzi klientom a Štátnou pokladnicou poskytujú len prostredníctvom informačného systému pre systém štátnej pokladnice.

§ 8

Zrušuje sa výnos Ministerstva financií Slovenskej republiky z 30. marca 2004 č. 688/2004 – KM, ktorým sa vykonávajú niektoré ustanovenia zákona č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov (oznámenie č. 190/2004 Z. z.) v znení výnosu z 11. mája 2005 č. MF/4472/2005-EX-ŠP (oznámenie č. 215/2005 Z. z.).

§9

Výnos č. MF/010546/2006-32 nadobúda účinnosť 15. júna 2006
Výnos č. MF/28557/2009-32 nadobúda účinnosť 1. januára 2010
Výnos č. MF/000664/2014-321 nadobúda účinnosť 1. marca 2014
Opatrenie č. MF/006554/2018-32 nadobúda účinnosť 1. marca 2018
Opatrenie č. MF/015814/2023-361 nadobúda účinnosť 1. januára 2024
Opatrenie č. MF/013133/2025-371 nadobúda účinnosť 6. októbra 2025.








Ladislav Kamenický
minister financií

